
A beléptetés jogát fenntartjuk! – A szórakozóhelyek alapjogot sértő intézkedései

A szórakozni induló személyek a megérkezés pillanatáig úgy gondolják, hogy minden kritériumnak megfelelnek ahhoz, hogy problémamentesen beléphessenek az adott szórakozóhely területére. A meghatározott tulajdonsággal rendelkező személyek azonban nem egyenlő feltételekkel gyakorolhatják a szórakozáshoz való jogukat. A pályamunka célja a nemzetiségi, a faji hovatartozás és a nem mint védett tulajdonsággal rendelkező személyek, alapjogi sérelmeinek helyt adó joggyakorlat elemzése.
Az egyes nemzetiségekhez tartozó személyek, különösen a roma származású egyének, számos esetben kerülnek olyan helyzetbe, hogy egy előítéletes feltételezés vagy egy társadalom által generált sztereotípia következtében mégsem vehetik igénybe az egyes szolgáltatásokat. A faji és nemzetiségi hovatartozás miatti belépés-megtagadás középpontjában a napjainkban egyre népszerűbbé váló kifejezés, a „face control” mint közönségkontroll áll, amely magában foglalja az összes belépési-beléptetési szabályt. A „face control” mint komplex szűrő működik, mivel az ábrázat és a ruházat jellegén túl a megjelenés és viselkedés egyéb formái is beletartoznak a beléptető ellenőrzési jogkörébe. A dolgozat elsősorban a face control mint beléptetési gyakorlat önkényes alkalmazásából fakadó jogsérelmek bemutatására koncentrál.
A nemi alapú diszkrimináció vizsgálatának központi kérdése, hogy a szórakozóhelyek azon gyakorlata, hogy a nőknek bizonyos esetekben ingyenes a belépés, a férfiaknak pedig fizetniük kell, sérti-e a nemi alapú egyenjogúság tételét. A külföldi és hazai példák összevetése alapján elmondható, hogy a nemek közötti egyenlőség érvényesülésének eszközei széles skálán mozognak, a teljes tilalomtól a de minimis engedményekig.
A szórakozóhelyek beléptetési gyakorlata miatt indult eljárásokban a hátrányos megkülönböztetés a magánszemélyek egymás közötti jogviszonyaiban keletkezik. A panaszos mint magánszemély egy állami hatóságtól kér segítségét azért, hogy jogát egy másik magánszeméllyel szemben érvényesíteni tudja. Az állam pedig jogi eszközök segítségével eldönti, hogy történt-e jogsértés. Habár az államot terheli az alapjogokkal kapcsolatban intézményvédelmi kötelezettség, mégis felmerül a kérdés, hogy ezen jogviták milyen mértékű állami beavatkozást igényelnek.



